
En varm aprildag i 2012 marsjerer jeg besluttsomt innover grusveien som fører til Setervannet, 
tungt lastet med overnattingsutstyr. Jeg er fylt av den frydefulle spenningen som gjerne 
akkompagnerer utforskningen av et nytt område. Setervannet, og de skogkledde åsene omkring, 


er for meg fortsatt så å si en hvit flekk på kartet. 


Jeg besøkte riktignok nordenden av denne kilometerlange innsjøen, som er en av de største og 
mest bortgjemte Hurumlandet har å by på, allerede sommeren før, men da nøyde jeg meg med å 
betrakte den fra området ved demningen som markerer dens terminus — eller dens principium, om 


man vil. 


Denne gangen er planen å gå inn til og overnatte på et lite nes som stikker ut i vannet nær dets 
søndre ende — et nes jeg fortsatt husker fra fjorårets tur, da jeg så det som en liten utstikker langt 
der borte i sommerdisen, bevokst av bjørker hvis kroner strålte av grønt og gull i motlyset fra den 


synkende solen. 


Men det er ikke bare minnet om det jeg så året før som gjør at jeg har valgt dette neset som målet 
for turen — ifølge kartet er det også det eneste stedet ved Setervannet som byr på et noenlunde 
flatt område like ved vannkanten. Jeg vet imidlertid ikke hva jeg vil finne der — kanskje vil 
skogen stå så tett der at det vil bli vanskelig å finne en egnet leirplass. Kanskje vil jeg måtte 
droppe å slå opp teltet og isteden måtte legge meg til å sove mellom trærne i soveposen. Vel, den 


risikoen er muligheten til å oppdage et nytt område verdt. 


Jeg har kjørt den samme underlige, bortgjemte veien inn til parkeringsstedet mitt som forrige 


gang — først Hurumveien nordover fra Åros, deretter Follestadveien, fra der den begynner ved 
brua over Åroselva til der den møter Setervannveien i skogen ovenfor Elgskauås-tunnelen. 
Trafikken fra veien der den entrer tunnelen setter lydmessig et sterkt preg på denne siste delen av 
Follestadveien, men man trenger heldigvis ikke å bevege seg langt vekk fra tunnel-åpningen før 


suset fra Setervannselva overdøver trafikkstøyen. 


Fra dette området har jeg gått innover til punktet der en skogsbilvei tar av fra den ordinære veien 
til Setervannet og slynger seg oppover en bratt, skogkledd åsside. Ifølge kartet vil den 
skogsbilveien kunne føre meg nesten helt fram til det planlagte overnattingsstedet mitt. Den 
følger ikke de pittoreske breddene til innsjøen — de er stort sett for bratte for noen vei — men det 
finnes ingen alternativ rute, så jeg begynner å svette meg oppover bakkene som snart vil føre meg 


opp på nordsiden av Røysåsen og forbi myrene ved Svartvann. 


Etter noen minutters strev flater veien endelig ut, og jeg kan fortsette i retning målet relativt 
ubesværet. Lille Svartvann skinner en stund imot meg fra dets gjemmested bak trærne, så er jeg 
igjen omgitt av skogen, og den alene. Solen har gått ned bak åsene i vest — jeg befinner meg i 
liene på vestsiden av innsjøen, og dermed på skyggesiden — men svarttrosten synger fortsatt sine 
vårlige fløytetoner, og med litt flaks vil jeg akkurat rekke bort til tangen før solen forlater også 


den. 


En halvtime senere svinger grusveien vestover. Det er signalet jeg har ventet på. Tangen er like 1 
nærheten. Til min store glede ser jeg også et tråkk som tar av fra grusveien og forsvinner nedover 


i skogen som jeg vet skjuler innsjøen. Det vil sikkert føre meg til overnattingsstedet. 


Det viser seg snart at jeg neppe er den første som har fått ideen om å bruke tangen som en 
leirplass. Tråkket tar meg like ned til vannet, der det åpne lendet og restene av en bålplass vitner 
om at andre har brukt stedet til overnatting før meg. Jeg setter den blytunge ryggsekken ned 
mellom trærne og begynner å pakke opp utstyret. Ikke lenge etter har jeg slått opp teltet og 
innredet det for natten. Det meste av arbeidet er over — nå gjenstår det bare å få fyr på leirbålet og 


nyte kvelden og den medbrakte maten. 


Da flammene begynner å fortære det tørre baret jeg har samlet, har det allerede begynt å skumre. 
Men fra yttersiden av tangen ser jeg den blålige og ferskenrøde gløden til nordhimmelen som 
varsler at det snart er sommer. Under står åsene, mørke og mektige og fulle av uuttalt mystikk, og 
under dem igjen ligger det langstrakte vannspeilet til innsjøen — som et mørkere og svakt 


bølgende drømmebilde av himmelen og universet over. 


Morgenen etter fant jeg teltduken dekket av rim — glitrende, skinnende rim. Men solen strålte inn 
mellom granene, varm og klar, og der tangen smøg seg ut i vannet tindret himmelen mot øynene. 
Innsjøen var her på sitt smaleste, og nå så jeg hvor nær den andre siden var, og hvor forandret den 
var fra kvelden før. De lange, bratte liene var ikke dominert av granskog, men av bjørker fulle av 
lysegrønt løv, og nå, i det skrå morgenlyset fra øst, var de på sitt mest praktfulle — høye, grasiøse 


kroner av lysende, gjennomskinnelig grønt, framhevet av den skyggelagte skogbunnen bak. 


Etter en lett frokost var jeg rede til å utforske områdene sør for tangen. Jeg monterte kameraet på 
stativet og begynte å bevege meg bortover langs breddene. For en morgen det var. Selv nå når jeg 
skriver dette, mer enn to år senere, kjenner jeg følelsen av å være omgitt av fargene og klarheten 
den bød på som en glede som sender frysninger oppover ryggraden. Det er som om jeg erindrer et 
glimt fra en særlig sterk og god drøm — et glimt av en verden så annerledes enn den vi vanligvis 
er omgitt av at jeg blir fristet til å påstå at jeg opplevde var en manifestasjon av noe fra et annet 
univers enn dette, av et budskap fra et kosmos bortenfor vårt eget. Ord som ”hellig”, ”sakralt” og 
”guddommelig” entrer mitt sinn. Men hvem andre enn de som har opplevd noe tilsvarende selv 
kan begripe hva jeg mener? Å prøve å kommunisere en epiphaneia til noen som aldri har hatt en 
er som å prøve å kommunisere følelsen av en forelskelse til noen som aldri er blitt overveldet på 
den måten. Det er umulig. Alt jeg kan gjøre for dem er å prøve å tegne en skisse av det jeg 
opplevde, og love at det jeg skisserer finnes, som om jeg prøvde å skildre et land jeg har vært på 


reise i for en som aldri har besøkt det, og som ikke en gang er overbevist om at det eksisterer. 


Alt var lysegrønt eller lyseblått, og gjennomlyst av sol, denne dagen — det nye gresset, vannet i 


innsjøen, det nyutsprungne løvet, den skyfrie himmelen. Jeg vandret som i en slags ekstase 


innover i dette nye riket, og følte meg like klar og gjennomlyst som alt omkring meg. Ikke bare 
klar som etter en god natts søvn, men klar på en annen og større måte enn man noen gang er i 
hverdagen. Klar over alt, og glad i alt, og glad for alt. Klar som på en barndoms julaften, kanskje. 


Eller som på et snødekt fjell. 


Stor var min glede da jeg kunne konstatere at liene ved innsjøens søndre del ikke var dekket av 
monotone granplantasjer, som dem jeg hadde sett fra skogsbilveien, men at de var bevokst av 
åpen løvskog, med et betydelig innslag av eik. Sistnevnte er ikke noe vanlig syn på Hurumlandet, 
men her, i de lune skråningene ved Setervannets smale og bortgjemte sørende, hadde dette 
varmekjære treslaget tydeligvis funnet et tilfluktssted. Ingen av eikene var spesielt store, men det 
var ganske mange av dem, og antakelig var de langt eldre enn den beskjedne størrelsen deres 
syntes å tilsi. De vokste nok langsomt her inne i innlandet med de lange vintrene, og det skrinne 


jordsmonnet som dekker Drammensgranitten, men de vokste. 


Etter å ha forsert noen skogholt og små høydedrag kom jeg omsider til Setervannets søndre ende. 
Selv her var innsjøen dyp og løyndomsfull. Trærne sto tett inntil breddene og spredte løvet sitt 
utover vannspeilet. Det var ingen mennesker å se, og ingen andre lyder enn dem fra fuglene og 
det svakt skvulpende vannet. Jeg hadde en følelse av å ha oppdaget noe hemmelig. Et sted der det 
var godt å være, og som få andre visste om. En følelse av å ha blitt innviet 1 noe. I alle tilfelle var 
det ingen tvil om at jeg måtte se meg selv som heldig. Her sto jeg, for øyeblikket frisk på alle 
måter, omgitt av skjønnhet og storhet, og fri til å gjøre hva jeg ville. Kostnaden var en usikker 


tilværelse som frilanser, men den kostnaden var slike dager og muligheter definitivt verdt. 


Fra innsjøen så jeg innover i en av Hurumlandets siste villmarker, innover mot de høye åsene 
som skjulte Drammensfjorden. Jeg lekte med tanken på hvordan det ville være å bestige en av 
dem, og kanskje til og med overnatte på en av toppene. Kringefjell, Kuven — spennende navn, 
høyt mot himmelen. På noen av dem var det ifølge kartet små tjern, og skogen der var sikkert 


eldgammel — det var ingen veier i nærheten av de åsene. 


Men, det fikk være til en annen tur. I kveld måtte jeg tilbake til Moss. Men dagen skulle jeg nyte 


ved Setervannet. Fiskeutstyret sto allerede klart ved teltet. Jeg visste at dette var ”en gang for 


alltid” — en dag som aldri ville komme igjen på akkurat samme måte, men som aldri helt ville 


forsvinne heller. 

